MLDataScientist/Wikipedia-uzbek-2024-05-01 huggingface dataset:
Tojiddin Jalilov

Tojiddin Azimovich Jalilov (1918-yil 25-avgust, Andijon shahri, Turkiston ASSR — 2005-yil 5-iyun, Toshkent shahri, Oʻzbekiston) — huquqshunos, general-mayor (ichki ishlar xizmati 3-rang generali, 1962), Oʻzbekiston SSR Ichki ishlar vaziri (1957—1964), yuridik fanlari doktori (1972), 80 dan ortiq ilmiy ishlar muallifi.

Tarjimayi holi 
Tojiddin Jalilov 1918-yil 25-avgust kuni Andijon shahrida tavallud topgan. 1941-yilda Toshkent pedagogika institutini, 1951-yilda Toshkent yuridik institutini tamomlagan. 1944-yildan KPSS aʼzosi. 1943—1953-yillari Oʻzbekiston SSR Ichki ishlar xalq komissarligi organlarida masʼul xodim, jumladan, 1943—1944-yillari Andijon viloyati Ichki ishlar boshqarmasi tezkor-qidiruv xodimi, 1944—1953-yillarda Oltinkoʻl tumani Ichki ishlar boʻlimi boshligʻi vazifasida ishlagan. 1953—1955-yillarda Buxoro viloyati Ichki ishlar boshqarmasi, soʻngra viloyat Davlat xavfsizlik qoʻmitasi boshqarmasi boshligʻi, 1955—1956-yillarda Oʻzbekiston Kommunistik partiyasi Gʻijduvon tumani birinchi kotibi, 1956—1957-yillari Oʻzbekiston SSR Ministrlar Soveti huzuridagi Davlat xavfsizlik qoʻmitasi raisining oʻrinbosari, 1957—1964-yillarda Oʻzbekiston SSR Ichki ishlar vaziri lavozimida faoliyat olib borgan. 1964—1967-yillarda RSFSR Ichki ishlar vazirligi oliy maktabining Toshkent sirtqi fakulteti boshligʻi boʻlgan. 1967-yildan aynan shu fakultet negizida SSSR Ichki ishlar vazirligi Toshkent oliy maktabi tashkil qilinib, bu maktabning boshligʻi etib Jalilov tayinlanadi. Jalilov rahbarligida maktab nafaqat Oʻrta Osiyoda, balki SSSRda ham ichki ishlar organlari xodimlarini tayyorlaydigan eng yirik oʻquv muassasasiga aylanadi. 1979-yilda Jalilov tashabbusi bilan maktabda ichki ishlar xodimlarining kasbiy malakasini oshirish va qayta tayyorlash maqsadida malaka oshirish fakulteti tashkil etiladi. Oʻzbekiston Kompartiyasi 15—16-syezlarida Oʻzbekiston KP MK aʼzosi, 5—6-chaqiriq Oʻzbekiston SSR Oliy Soveti deputati (1959—1966). 1984-yilda pensiyaga chiqadi, ammo maktabda oʻqituvchilik faoliyatini davom ettiradi. Umrining oxirlarida Oʻzbekiston respublikasi Ichki ishlar vazirligi akademiyasining davlat va huquq nazariyasi, tarixi kafedrasi professori sifatida ish olib borgan.

Vafoti 
Tojiddin Jalilov 2005-yil 5-iyun kuni Toshkent shahrida 86 yoshida vafot etgan va Chigʻatoy qabristoniga dafn etilgan.

Xotira 
Hoziri vaqtda Tojiddin Jalilov xotirasiga bagʻishlab anjumanlar, xotira kechalari, tadbirlar oʻtkazilib kelinmoqda. 2018-yil 25-avgust kuni „Tojiddin Jalilov – faxrimiz , gʻururimiz“ mavzusida ilmiy-ma’rifiy anjuman boʻlib oʻtgan.

Mukofotlari 
Jalilov Qizil Yulduz, „Hurmat Belgisi“, Mehnat Qizil Bayroq ordenlari va „Shuhrat“ medali bilan taqdirlangan.

Manbalar 

Andijon shahrida tugʻilganlar
General-mayorlar (SSSR)
Huquqshunoslar
Fan doktorlari
Oʻzbekiston ichki ishlar vazirlari
Professorlar
Toshkentda vafot etganlar
Chigʻatoy qabristoniga dafn etilganlar
Mixail Isakovskiy

Mixail Vasilevich Isakovskiy (1900-yil 7-yanvar — 1973-yil 20-iyul) — rus sovet shoiri, qoʻshiq yozuvchisi, nosir, tarjimon. Sotsialistik Mehnat Qahramoni (1970). Birinchi darajali ikki karra Stalin mukofoti laureati (1943, 1949).

Biografiyasi 
Mixail Vasilevich Isakovskiy 1900-yil 7-yanvarda Smolensk viloyati, Elninskiy tumani, Glotovka qishlogʻida (hozirgi Smolensk viloyatidagi Urganskiy tumani) kambagʻal dehqon oilasida tugʻilgan.

U oʻzini-oʻzi oʻqishga oʻrgatdi, savodli boʻldi, oʻqish va yozishni oʻrgandi. 1911-yil kuzidan boshlab u maktabga bordi va uni 1913-yil bahorida barcha fanlardan „5“ olib tugatdi. 1915-yilda Smolenskdagi Voronin xususiy gimnaziyasida oʻqishni davom ettirdi. Gimnaziyani tashlashga majbur boʻldi chunki oila juda muhtoj edi. Talabaning sheʼrlaridan biri — „Prosba soldata“ — 1914-yilda „Noyabr“ umumrossiya gazetasida nashr etilgan. 1918-yildan RCP(b) aʼzosi boʻldi. 1921—1931 yillarda Smolensk gazetalarida („Rabochiy put“ va boshqalar) ishlagan. 1931-yilda u Moskvaga koʻchib oʻtdi.

Isakovskiyning koʻplab sheʼrlari musiqaga qoʻyilgan. Eng mashhurlari „Katyusha“ va „Vragi sojgli rodnuyu xatu“ (M. I. Blanter musiqasi), „ V lesu prifrontovom“, „Letyat perelyotniye ptitsi“, „Odinokaya garmon“, „Pod zvezdami balkanskimi“ va boshqalar.

1927-yilda Isakovskiyning birinchi sheʼrlar to‘plami „Provoda v solome“ nashr etildi.

1930-yilda „Provintsiya“, 1931-yilda „Mastera zemli“ sheʼriy toʻplamlari nashr etildi. Shoir „Kolxoznik“ jurnaliga muharrir etib tayinlandi.

V. G. Zaxarov bilan hamkorlik natijasida xor repertuarida Isakovskiy sheʼrlariga qoʻshiqlar paydo boʻldi. Ulardan eng mashhurlari: „Vdol derevni“, „Provojanye“, „I kto yego znayet“. Xorning hozirgi direktori Aleksandra Permyakova bu qoʻshiqlar xorni mashhur qilganligini taʼkidlagan. 1934—1946 yillarda yozilgan „Skazka o pravde“ sheʼri faqat 1987-yilda nashr etilgan.

Xotirasi 

 1979-yilda Moskvaning Strogino tumanidagi koʻchaga uning nomi berildi. Isakovskiy nomi Sanʼat institutiga va Smolenskdagi koʻchaga berilgan. Shuningdek, Donetskdagi (Ukraina) bir qator shoir nomi bilan atalgan.
 2000-yilda shoir M.Isakovskiy tavalludining 100 yilligi nishonlandi. Sh kuni unutilmas kechalar boʻlib oʻtdi va „Odinokaya brodit garmon… Stixi stavshiye pesniyami“ sheʼrlar toʻplami nashr etildi, yuz yillik yubileyni nishonlash, sheʼriy toʻplam chiqarish va tuzish gʻoyasi Irkutskdagi shoir Gennadiy Gaidedan chiqqan.

Manbalar

Adabiyotlar 
 Osetrov Ye. I. Chelovek-pesnya. — M., 1979.
 Leksikon russkoy literaturi XX veka = Lexikon der russischen Literatur ab 1917 / V. Kazak; [per. s nem.]. — M. : RIK „Kultura“, 1996. — XVIII, 491, [1] s. — 5000 ekz. — ISBN 5-8334-0019-8.
 Isakovskiy Mixail. Na Yelninskoy zemle: Avtobiograficheskie stranitsi. — Moskva: Sovetskiy pisatel, 1975. — 576 s.

Hurmat Belgisi ordeni sohiblari
Mehnat Qizil Bayroq ordeni sohiblari
Lenin ordeni sohiblari
Sotsialistik Mehnat Qahramonlari
Moskvada vafot etganlar
1973-yilda vafot etganlar
20-iyulda vafot etganlar
1900-yilda tugʻilganlar
19-yanvarda tugʻilganlar
Yevdokiya Kolomitseva

Yevdokiya Aleksandrovna Kolomitseva (1927-yil 9-mart, SSSR RSFSR Goncharovka qishlogʻi — 1985-yil 1-noyabr, SSSR Oʻzbekiston SSR Andijon viloyati Oxunboboyev shahri) — sovet xalq taʼlimi va maʼrifati rahbari, Andijon viloyati Oxunboboyev shahri Narimonov nomidagi 3-son oʻrta taʼlim maktabi oʻqituvchisi, Sotsialistik Mehnat Qahramoni (1978).

Biografiyasi 
Yevdokiya Kolomitseva 1927-yil 9-martda Voronej viloyati, hozirgi Podgornenskiy tumani Goncharovka qishlogʻida rus dehqon oilasida tavallud topgan. 1936-yilda uning butun oilasi Qirgʻizistonga koʻchib oʻtadi va Novopavlovka qishlogʻida (hozirgi Chuy viloyati Soʻquluq tumanida joylashgan qishloq) yashay boshlaydilar. Kolomitseva oʻsha yerdagi oʻrta maktabda dastlabki taʼlimini oladi.

Taʼlimi 
1948-yilda Kolomitseva Frunze (hozirgi Bishkek) shahrida joylashgan Qirgʻiziston Pedagogika institutining biologiya va kimyo fakultetini muvaffaqiyatli tamomlaydi. Soʻngra Oʻzbekistonning Andijon viloyati, Jalaquduq tumani Jdanov nomidagi kolxozning 18-maktabida oʻqituvchi boʻlib faoliyat koʻrsatadi.

Mehnat faoliyati 
Kolomitseva 1940-yildan Andijon viloyati So‘fi Qishloq (1975-yildan — Oxunboboyev shahri, hozirgi — Jalaquduq) qishlog‘ida joylashgan Stalin nomidagi 1-maktabda kimyo-biologiya o‘qituvchisi sifatida o‘qituvchilik faoliyatini davom ettiradi. 1950-yilga kelib, Narimonov nomidagi 3-maktabga ishga joylashadi. Mehnat faoliyatining oxiriga qadar ushbu taʼlim muassasasida xizmat qiladi. 1962-yilda Andijon Pedagogika institutining sirtqi boʻlimini tamomlab, ingliz tili o‘qituvchisi mutaxassisligini oladi. Uzoq vaqt davomida Kolomitseva, nafaqat, biologiya va kimyo, balki ingliz tilidan ham oʻquvchilarga dars berib keladi. Uning koʻplab shogirdlari viloyat va Butunittifoq tadbirlarida va kimyo fan olimpiadalarida gʻoliblikni qoʻlga kiritadi.

SSSR Oliy Kengashi Prezidiumining 1978-yil 27-iyundagi Farmoni bilan Yevdokiya Aleksandrovna Kolomitsevaga Sotsialistik Mehnat Qahramoni unvoni bilan Lenin ordeni topshiriladi. Shuningdek, mehnat faoliyati davomidagi saʼy-harakatlari uchun „Oʻroq va bolgʻa“ oltin medali bilan ham taqdirlangan.

Yevedokiya Kolomitseva jamiyatning ijtimoiy masalalarida ham faol ishtirok etadi. Mehnat faoliyati davomida, shuningdek, Xalq deputatlari Kengashining Mahalliy deputati saylangan.

Vafoti 
Umrining oxirgi yillarini Oxunboboyev shahrida yashab oʻtgan Yevdokiya Kolomitseva 1985-yil 1-noyabrda oʻsha yerda vafot etadi.

Mukofotlari 
Yevdokiya Aleksandrova Kolomitseva namunali mehnat faoliyati uchun bir qancha mukofotlar bilan taqdirlangan:

 „Oʻroq va bolgʻa“ oltin yulduzi (1978-yil 17-iyun);
 Lenin ordeni (1978-yil 27-iyun);
 Mehnat Qizil Bayrogʻi ordeni (1971-yil 29-iyul),
 „Mehnat faxriysi“ medali;
 Onalik medali va boshqa bir qancha medallar.

Manbalar 

Mehnat Qizil Bayroq ordeni sohiblari
Lenin ordeni sohiblari
Sotsialistik Mehnat Qahramonlari
1985-yilda vafot etganlar
1-noyabrda vafot etganlar
1927-yilda tugʻilganlar
9-martda tugʻilganlar
Turgʻunpoʻlat Qirgʻizov

Turgʻunpoʻlat Qirgʻizov (1899-yil Namangan — 1938-yil) — qatagʻonga uchragan oʻzbek harbiy kadrlaridan biri. Oliy qishloq xoʻjaligi maktabi oʻqituvchisi.

Tarjimayi holi 
1899-yilda Namangan shahrida tugʻilgan. T.Qirgʻizov 1919—1920-yillarda Toshkent harbiy maktabida tahsil olgan. 1920-yil oxirida Turkiston fronti rahbari M.V.Frunze tomonidan XXSRga milliy harbiy qismlar tashkil etish uchun yuborilgan. U XXSRda milliy qismlar tashkil etish bilan birga, Junaidxon va qurolli qarshilik harakatining boshqa vakillariga qarshi kurashlarda faol ishtirok etgan. XXSRdagi harbiy faoliayti davomida T.Qirgʻizov Xiva garnizoni boshligʻi, Xorazmdagi oʻzbek va turkman otliq qismlarining qoʻmondoni, Xorazm harbiy kengashi aʼzosi va boshqa bir qator harbiy lavozimlarda faoliyat yuritgan. XXSR hukumati tomonidan T.Qirgʻizov XXSRning qizil ordeni, oltin qilich hamda toʻrt marta faxriy yorliq, tashakkurnomalar bilan taqdirlangan. bundan tashqari, SSSRning ikki harbiy ordeni bilan ham mukofotlangan. Turgʻunpoʻlat Qirgʻizov 1924-yilgacha turli harbiy lavozimlarda ishlagan. 1924-yil avgust oyidan Moskva shahridagi Butunittifoq harbiy maktabiga oʻqishga kiradi. Akademiyaning nazariya qismini 1927-yilning dekabrida tamomlaydi. Harbiy akademiyani tamomlab, Oʻzbekistonga qaytgach, Oʻrta Osiyo harbiy okrugidagi barcha jangovar harakatlarda harbiy rahbarlar qatorida ishtirok etadi.

Qamoqqa olinishi 
Turgʻunpoʻlat Qirgʻizov 1937-yil 29-mayda OʻzSSR NKVD Davlat Xavfsizligi Boshqarmasi 4-boʻlimi tomonidan soovet hokimiyatiga qarshi targʻibot-tahviqot olib borganlikda ayblanib, qamoqqa olinadi. Qamoqqa olingunga qadar u Oʻzbek Oliy qishloq xoʻjaligi maktabida harbiy taʼlimdan oʻqituvchilik qilgan.
Tergov jarayonida uni bilgan, tanigan kishilardan Qirgʻizovga qarshi yolgʻon koʻrsatmalar olinadi.
„Guvohlar“dan Qirgʻizov 1927—1928-yillarda Moskva shahridagi harbiy akademiyada oʻqiyotgan vaqtida Moskvada tahsil olayotgan oʻzbek yoshlaridan tashkil topgan aksilinqilobiy troitskiychi guruhga aʼzoligi toʻgʻrisida maʼlumot olingan. Ammo Qirgʻizovning oʻzi qamoqqa olingan kundan 1937-yilning 9-iyuligacha boʻlgan davrda „guvohlar“ning yolgʻon koʻrsatmalarini inkor etadi. 1937-yilning 9-16-iyul kunlari oʻtgan tergov jarayonida ham 1927—1928-yillarda Moskvada oʻqib yurgan vaqtidagi faoliyati haqida barcha ayblovlarni rad etgan. 1937-yil 29-sentyabrda Qirgʻizov Oʻrta Osiyo Harbiy okrugi harbiy prokurori Stepanov tomonidan soʻroq qilinadi.

Uzluksiz qiynoqlar tufayli holdan toygan Qirgʻizov soʻroq davomida „aybiga“ iqror boʻladi. Turgʻunpoʻlat Qirgʻizovning jinoiy ishi 1938-yilning 4-oktyabrida SSSR Oliy Sudi Harbiy kollegiyasining sessiyasida koʻrib chiqilib, Oʻzbekiston SSR Jinoyat Kodeksining 57-1, 64 va 67-moddalariga muvofiq aybdor deb topildi va otuvga hukm qilindi.

Manbalar 

1899-yilda tugʻilganlar
Namanganda tugʻilganlar
1938-yilda vafot etganlar
Sovet davri qatagʻon qurbonlari
Oʻzbekiston SSR
Oʻzbekiston tibbiyot oliygohlari

Oʻzbekiston tibbiyot oliygohlari — Oʻzbekiston Respublikasi hududida joylashgan, tibbiyot yoʻnalishida malakali kadrlar tayyorlaydigan oliy taʼlim muassasalari boʻlib, asosan sogʻliqni saqlash, aholiga tibbiy-ijtimoiy yordam koʻrsatish va shifokorlar taʼlim oladigan taʼlim muassasalari hisoblanadi. Mazkur tibbiyot taʼlim muassasalari asosan Oʻzbekiston Respublikasi Sogʻliqni saqlash vazirligi hamda, Oʻzbekiston Respublikasi Oliy taʼlim, fan va innovatsiyalar vazirligi tasarrufida boʻlib, ularning koʻrsatma va buyruqlari asosida tashkilotchilik, jamoatchilik, tibbiy-ilmiy va ijtimoiy hizmatlar boʻyicha oʻz dastur va tuzilmalariga egadir.

Davlat tasarrufidagi tibbiyot oliygohlar 
Hozirgi kunda Respublika hududida 11 ta davlat tibbiyot oliy taʼlim muassasalari, bir nechta xususiy va xorijiy tibbiyot oliy taʼlim muassasalari filiallari faoliyat yuritadi. Respublikada mavjud boʻlgan tibbiyot oliy taʼlim muassasalaridan:
 Akademiyalar: 1 ta
 Universitetlar: 1 ta
 Institutlar: 7 ta
 Filiallar: 2 ta

Oliygoh filiallari

Xorijiy tibbiyot OTM filiallari 
Xorijiy tibbiyot oliy taʼlim muassasalaridan:
 Universitetlar: 1 ta
 Institutlar: 1 ta

Xususiy tibbiyot OTM 

Xususiy tibbiyot OTMdan:
Universitetlar: 4 ta
Institutlar: 2 ta

Tarixi 
Oʻzbekistonda tibbiyot taʼlim dargohlari oʻziga xos uzoq, koʻp va turli xil hamda, baʼzi nomaʼlum tarixiga ega. Oʻzbekistonda dastlab 1918-yilda Toshkentda dastlabki tibbiyot oʻquv yurti — hozirgi Oxunboboyev nomidagi Respublika tibbiyot kolleji boʻlib, oradan bir yil oʻganidan soʻng, oliy tibbiyot maktabi ochildi, hamda, mazkur tibbiyot oliy maktabida feldsherlik va qisqa muddat o‘qitiladigan jarrohlik kurslari tashkil etildi. 1920-yilga kelib Oliy tibbiyot maktabi Oʻrta Osiyo davlat univensiteti tarkibidagi tibbiyot fakul’tetiga aylantirildi. Bu fakul’tetda oʻqishga yoshlarni tayyorlash uchun Respublikaning koʻpgina shaharlarida ishchi fakul’tetlari ochilib, ularga oʻzbek hamda boshqa mahalliy aholi faol yoshlari jalb etildi.

Yana qarang 
 Tibbiyot sohasidagi oliy talim muassasalari
 Tibbiyot OTMlari Toshkentda va Oʻzbekistonda
 Tibbyot OTMlari (institutlari), O'zbekistonda: kompaniyalar va tashkilotlar katalogi, ularning manzillari, telefonlari, kontaktlari

Manbalar 

Institutlar
Toshkent institutlari
Tibbiyot
Oʻzbekiston tibbiyot oliygohlari
Oliy oʻquv yurtlari
Qolgan daryo masjidi

Qolgan daryo masjidi — Namangan viloyati Mingbuloq tumanida joylashgan masjid.

Tarixi 
Qolgan daryo masjidi taxminan 1910-yilda barpo etilgan boʻlib, nomi u joylashgan qishloq nomi bilan bogʻliqdir. Masjid mahalliy aholi tomonidan hashar yoʻli bilan barpo etilgan. Masjid binosi XIX asr oxiri — XX asr boshlaridagi meʼmorchilik anʼanalarini oʻzida mujassamlashtirgan. Shoʻrolar davrida ushbu binodan turli maqsadlarda foydalanib kelingan. Oʻtgan asrning 1980—1990-yillarida masjid binosi qayta tam’irlandi.
Xo‘ja Amin jome masjidi

Xo‘ja Amin jome masjidi — Namangan viloyati Namangan shahrida joylashgan masjid.

Tarixi 
Xo‘ja Amin jome masjidi Xoʻja Amin maqbarasining shimoliy-gʻarb tomonida joylashgan. Mahalliy rivoyatlarga koʻra, Eminxoʻja Parrandaning Qashqar (Shinjon/Sinzyan) ga ketgan nabirasi Yoqubxoʻjaning oʻgʻli Azizxoʻja eshon Xoja Amin maqbarasi yoniga masjid va madrasa bunyod etgan. A.Balayev va K.Pchelnikovlar hisobotlarida esa 1838-yili hovlining janub, sharq tarafiga madrasa va hujralar, 1880-yili hovlining gʻarb tarafida ayvonli masjid qurilgani haqida maʼlumot keltirilgan.

Tuzilishi 
Mahalliy maʼlumotlarga koʻra, madrasa dastlab 24 hujra, bir darsxona hamda ayvonli masjiddan tashkil topgan. Majmuaning ushbu qismi meʼmori Sayyid Burhon Eshon toʻra oʻgʻli boʻlgan. Hujralarning 14 tasi janub, 10 tasi sharq tomonda, darsxona, masjid va xonaqoh esa hovlining gʻarb tomonida joylashgan.

Oʻz paytida madrasaning sharq tomonidagi hujralari kirish peshtoqi orqali maqbaraga tutashtirib qurilgan. Dastlabki peshtoq(hozirgi Koʻzagarlik koʻchasiga qaragan) ikki qavatdan iborat boʻlgan. Mazkur peshtoq hamda sharqiy tomondagi hujralardan birortasi bizgacha yetib kelmagan. Hozirda madrasa hujralari va masjidning ayrim qismi saqlanib qolgan, xolos. Janub tarafdagi 13 ta hujra qayta taʼmirlangan.

Mazkur jarayon mobaynida masjidning hozirgi darvozasi va hovlining janubiy qismida saqlanib qolgan hujralari oʻrtasida Yevropa va Sharq meʼmorligi sintezi usulida minora qurilgan. Pishiq gʻishtdan qurilgan bu minoraning kvadrat (balandligi — 27 metr) shaklidagi asosi tepasiga anʼanaviy mezana oʻrnatilgan. Minora asosi, mezana qismi turli xil girih naqshlari va sharafalar bilan bezatilgan. Mezana tepasidagi belbogʻda „Kalimayi toyyiba“ ning kufiy xatidagi shakli gʻish terish orqali hosil qilingan.

Havolalar 
 Xo‘ja Amin jome masjidi 
 Xo‘ja Amin maqbarasi

Manbalar 

Namangan viloyatidagi masjidlar
Ramil Abdullin

Abdullin Ramil Raisovich (1961-yil 22-oktabr,)- grafik rassom. Boshqirdiston Respublikasida xizmat koʻrsatgan rassom (2016). Rassomlar uyushmasi aʼzosi (1991). Miftahetdin Akmulla nomidagi Boshqird davlat pedagogika universiteti dotsenti.

Biografiya 
Abdullin Ramil Raisovich 1961-yil 22-oktyabrda Oʻzbekiston SSRning Andijon viloyati, Andijon shahrida tavallud topgan. Yoshligidan sanʼatga eʼtibori, mehri boʻlakcha boʻlgan. Oliy maʼlumotini keyinchalik Boshqirdistondagi Miftahetdin Akmulla nomidagi Boshqird davlat pedagogika universitetining sanʼat va grafika fakultetida tahsil olgan va uni 1992-yilda oliy oʻquv yurtini tugatgan. Keyinchalik ish faoliyatida „Mart“ nomli sanʼat va ijodiy guruhiga aʼzos boʻldi. Uning ijodiy faoliyati shundan keng ommaga maʼlum boʻla boshladi.

Uslubi 
Ramil asosan akvarel texnikasida asarlarini yaratadi. Uning ishida landshft, manzara ustunlik qiladi. Rassomning dunyoga qarashi oʻz sanʼat asarlarida obrazning hissiyotlarga boyligi va kompozitsiyalar dinamikasidan foydalanish orqali yetkaziladi. Ramil Rais oʻgʻlining ishlarida bir tonnadan ikki tonnagacha kesilgan yorugʻlik, ranglarning oʻzgarishi, yumshoq oq hajm va keskin qora rang, rasm detallarining kontrasti birlashtirilganini koʻrish mumkun boʻladi. Oq qog‘ozning bo‘yalmagan yuzasi uning asarlarida ham qish elementini, ham oʻziga hos makonni saqlab qolgan deb talqin qilinadi. Rassomning palitrasi nozik, barcha asarlarida shakl va vazn uygʻunligida namoyon boʻladi.

Koʻrgazmalar 
Ramil Raisovich 1981-yildan beri turli xil katta-kichik sanʼat koʻrgazmalarida qatnasha boshlagan. 1995-yil Ufada, 1997-yil Vassala, Finlandiyada, 1998-yilda Naberejnye Chelnida, 2000-yil Berlinda yakkaxon koʻrgazmalarini oʻtkazdi. Bugungi kunda ham Rossiya sanʼati muzeyi (Nyu-York), Boshqirdiston Davlat sanʼat muzeyida, Chuvash Davlat sanʼat muzeylarida ham oʻz asarlari koʻrgazmasini namoyish etgan. Uning asarlari hozirda Rossiya va chet ellar davlatlari muzeylarida, shuningdek, shaxsiy kollektsiyalarda saqlanadi.

Manbalar

Havolalar 

 Abdullin Rәmil Rәyes uli // Bashҡort ensiklopediyaһi. — Өfө: „Bashҡort ensiklopediyaһi“ gʻilmi-nәshriәt kompleksi, 2015—2020. — ISBN 978-5-88185-143-9.
 Abdullin Ramil Raisovich
 Xudojniki Urala. Abdullin Ramil Raisovich
1961-yilda tugʻilganlar
22-oktyabrda tugʻilganlar
Yashayotgan insonlar
Andijonda tugʻilganlar
SSSR rassomlari
Qutayba Ibn Muslim ziyoratgohi

Qutayba Ibn Muslim ziyoratgohi — Andijon viloyati Jalaquduq tumani Qilichmozor qishlogʻida joylashgan ziyoratgohdir.

Tarixi 
Qutayba Ibn Muslim 661-yilda hozirgi Iroq davlati qadimgi Shomda Boksilida tug‘ilgan. U eng qadimiy arab qabilasining Bahiliy qavmidan bo‘lgan. 704-yilda Xurosonga hokim etib tayinlanadi. Xalifalik hududi bilan yangi boʻysunmagan yerlar orasidagi yerlarni uzoq vaqt ajratib turgan Amudaryodan oʻtib, Qutayba qoʻshinlari 708-yilda Keshni, 709-yilda Buxoroni, 712-yilda Xorazm va Samarqandni, 713-yilda Choshni (hozirgi Toshkent) egalladi. Keyinchalik 714-yilda Qutayba Ibn Muslim Fargʻona vodiysini egallaydi.

Xuroson va Movarounnahr o‘lkalarida Islom dinini mustahkamlash yo‘lida  jonini qurbon qilgan. U Xurosonda vafot etgan va dafn etilgan. Uning dahmasi Farg‘ona vodiysida joylashgan. Qutayba Ibn Muslim 715-melodiy yili muqaddam Jalaquduq tumani Qilichmozor qishlogʻiga dafn qilingan. 1935 — 1936-yillarda maqbara dahriylar tomonidan buzib tashlangan. Qutayba Ibn Muslim ziyoratgohi atrofida topilayotgan meʼmoriy bezak qoplamalarining boʻlaklari tayyorlanish texnikasi va oʻlchamlariga koʻra ikki, yaʼni X — XIII va XIV — XV asrlarga tegishli ekanligini anglatadi. Ziyoratgohdan topilgan kvadrat shaklidagi pishgan gʻishtlar oʻlchamlariga koʻra Qoraxoniylar va Temuriylar davriga oid qurilish materiallari foydalanilgani bildiradi.

Qadimgi tarixchi Narshaxiyning qo‘lyozmasida arab sarkardasining qabrlaridan biri „Mozor-buva“ nomi bilan qayd etilgani keltirib o‘tilgan.

Farg‘ona vodiysidagi Qutayba Ibn Muslim dafn etilgan joyga samarqandlik ustalar Amir Temurning buyrug‘i bilan katta maqbara barpo etishgan. O‘sha paytda maqbaraning maydoni 5 gektar hududni egallagan bo‘lib, maqbaraning o‘zi 20 metr balandlikka yetgan. Qabr ustida eng dastlabki paxsadan koʻtarilgan toʻrtburchak supasimon inshoot qayd etgan. Sifatli loydan yaxshi pishirilgan paxsa yordamida tiklangan. Paxsa juda qattiq va yaxshi saqlangan. Supasimon inshoot pishirilgan somonli loydan bir necha marta suvalib taʼmirlangan. 1935 — 1940-yillarda qayta taʼmirlangan. 1975-yilda Andijon viloyati rahbari Bektosh Raximov boshchiligida qabr ustiga maqbara qurdirgan.

Manbalar 

Ziyoratgohlar
Oʻzbekistondagi diqqatga sazovor joylar
Andijon meʼmoriy yodgorliklari
Andijon viloyati
Jalaquduq tumani
Shayx Is’hoq eshon jome masjidi

Shayx Is’hoq eshon jome masjidi — Namangan viloyati Namangan shahrida joylashgan masjid.

Tarixi 
Shayx Is’hoq Eshon masjidi (hozirgi kunda „Shayx Eshon“ jome masjidi deb yuritiladi) Namangan shahri, Gʻishtko‘prik mahalla fuqarolar yig‘iniga qarashli Qodir Otamirzayev ko‘chasida joylashgan.
Bu masjid Is’hoq Shayx tashabbusi bilan Egamberdiboy shaxsiy mablagʻiga qurilgan. Mahalliy maʼlumotlarga koʻra, 1895-yildan qurilish mollari yigʻilgan. Masjid qurilishi 1900-yili boshlanib 1913-yilda yakunlangan. Usta naqqosh Umar Ogʻaliqdir.

Arxitektorlar A.Balayev, K.Pchelnikovlar maʼlumotiga koʻra, bu masjid 200 yillar avval bunyod etilgan eski masjid oʻrnida ustazoda meʼmor Abdulaziz Ismatulloh oʻgʻli loyihasi asosida qurilgan. Duradgorlik ishlarini usta Abduxalil amalga oshirgan. Masjidga dastlab Namangansoy tarafidagi sharqiy darvoza orqali kirilgan. 1948-yilda masjidning gʻarbiy qismida Shayx eshon qabri mavjud boʻlgan.. Mazkur darvozaxona va shayx qabri buzilib ketgan.

Masjid barpo etilganidan so‘ng, Shayx Is’hoq eshon imomlik qiladi. U kishining faoliyati, axloq-odobi, komil murshidlik fazilatlaridan masjid ahli mamnun bo‘lib, xalqning xohish-irodasi bilan masjid nomini imom-xatib ismi bilan nomlab „Shayx Is’hoq eshon“ masjidi deb atashgan.

Tuzilishi 
Hozirda (1991-yildagi taʼmirdan soʻng) masjidga kiriladigan toʻrtta darvozadan 2 tasi janub va janub-gʻarb tarafida, qolgan ikkitasi hovlining shimol va sharq tomonida joylashgan.

Peshtoqdagi yozuvlar 
Bosh peshtoq janubga qaragan. Peshtoq tepasidagi qora marmar lavhada masjid nomi nastaʼliq xatida yozilgan.

Hovlining sharq tomonidagi sahnda usti rangli koshinlar bilan bezatilgan minora (balandligi — 13 metr, diametri — 4 metr) joylashgan. Bu minora 1954-yildan keyin qurilgan chogʻi, A.Balayev, I.Borodinalar hisbotida zikr etilmagan

Havolalar 
 Shayx eshon jome masjidi
 „Shayx Eshon“ jome masjidi

Manbalar 

Namangan viloyatidagi masjidlar